Diari Oficial de la Generalitat Valenciana


Sumari del DOGV 2510, del 18-05-1995 (1995/834738)

ORDRE del 9 de maig de 1995, de la Conselleria de Treball i Afers Socials per la qual es regulen i convoquen ajudes d'equipament, reforma i construcció per a centres de serveis socials.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/09/(1)/dof/vci/html**

### Dades del document

Número de DOGV
:   2510

Data del DOGV
:   18-05-1995

Secció del DOGV
:   DISPOSICIONS GENERALS

Número del document
:   1995/834738


Data del document
:   09-05-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE del 9 de maig de 1995, de la Conselleria de Treball i Afers Socials per la qual es regulen i convoquen ajudes d'equipament, reforma i construcció per a centres de serveis socials.   
L'aprovació per les Corts Valencianes de la Llei 5/1989, del 6 de juliol, de Serveis Socials de la Generalitat Valenciana, i de la normativa que la desplega, especialment el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana, ha suposat un important progrés per a la consolidació definitiva del sistema públic de serveis socials. Aquest fet és una exigència derivada tant de les competències exclusives assumides per la Generalitat Valenciana en virtut de l'Estatut d'Autonomia, com de la clara conscienciació dels distints agents socials.  
L'esmentat decret estableix les condicions i garanties que ha d'oferir cada centre de serveis socials a la Comunitat Valenciana. Aquestes exigències es plantegen tant per als centres de nova creació, com, progressivament, per als centres en funcionament, i exigeixen, a vegades, un determinat esforç econòmic de les seues entitats gestores, tenint en compte, la seua finalitat no lucrativa.  
L'objectiu fonamental d'aquesta convocatòria és col.laborar financerament en la dotació dels equipaments i instal.lacions dels centres de serveis socials i, per tant, en la implantació de l'esmentat decret.  
Aquesta ordre s'ha configurat per tal d'aclarir i simplificar la utilització de normatives anteriors per la qual cosa s'elimina la referència a aquestes. Per tot això compleix tant els aspectes ja normativitzats com els específics de l'exercici convocat.  
Tota aquesta ordenació té com a última finalitat articular les aspiracions socials amb les limitacions que, amb vista al reconeixement d'obligacions, puga assumir la Generalitat, d'acord amb les directrius que fixen les corresponents lleis de pressupostos de la Generalitat Valenciana.  
En virtut d'això, i fent ús de les facultats que em confereixen l'article 35.e de la llei 5/1983, de 30 de desembre, de Govern Valencià, i el Decret 40/1994, de 21 de febrer,  
ORDENE  
TITOL I  
Ajudes i subvencions  
Article primer. àmbit  
Es convoquen ajudes en l'exercici 1995, per a centres de serveis socials generals i especialitzats gestionats per entitats locals o entitats privades sense ànim de lucre.  
Article segon. Objecte  
Les ajudes que es convoquen són en concepte d'equipament, reforma i construcció.  
Article tercer. Sol.licitants  
Podran sol.licitar les ajudes els titulars o representants de centres de serveis socials que disposen, en el moment de la publicació d'aquesta ordre, de la corresponent resolució positiva d'acreditació del centre o d'obra segons el tipus d'ajuda sol.licitada, regulada en el Decret 40/1990, del Consell de la Generalitat Valenciana, o bé, l'hagen sol.licitat amb anterioritat al 31 de desembre de 1994 i tinguen presentada la documentació completa en aquesta data, sense que es trobe paralitzat l'expedient per causa imputable a l'interessat.  
Pel que fa a l'esmentada acreditació es tindrà en compte els següents extrems:  
a) Per a l'accés a les ajudes d'equipament és necessària l'acreditació de centre. En els casos en què el centre siga de nova construcció i no haja entrat en funcionament s'exigeix l'acreditació d'obra.  
b) Per a l'accés a les ajudes de reforma i construcció es requereix l'acreditació d'obra.  
Article quart. Obligacions del sol.licitant  
Tots els sol.licitants d'ajudes adquireixen per la concessió d'aquestes, a més de les obligacions inherents a l'acreditació, les següents:  
1r. Atendre els requeriments de l'òrgan competent en matèria de serveis socials d'acord amb la demanda de serveis, i es respectarà sempre les característiques de l'entitat i l'adequada qualitat d'aquests.  
2n. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol.licitada i resulte necessària per assegurar el bon fi de l'ajuda.  
3r. No minorar ni anul.lar la consignació que s'haja previst inicialment en el seu pressupost per a aquesta finalitat.  
4t. No variar la seua finalitat en un període mínim de 5 anys, en cas de concessió d'ajudes per a equipament.  
5é. En cas de concessió d'ajudes per a equipament de centres en fase de construcció, a fi de poder cobrar la subvenció, l'entitat haurà de presentar un certificat en què conste que les obres han finalitzat abans de l'1 de juliol de 1995.  
6é. En cas de concessió d'ajudes per a reforma i per a construcció:  
6.1 No variar la seua finalitat en un període mínim de 10 anys, des de l'acabament de les obres.  
6.2 Assumir l'aportació econòmica per la diferència entre l'import de la concessió i el cost total de la inversió per a la qual se sol.licita la subvenció, de manera que es garantisca l'execució de l'obra i les variacions pressupostàries, si n'hi ha, en l'execució d'aquestes. Aquesta aportació s'haurà d'acreditar en el termini de 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat pública o privada cofinançadora en què es comprometa per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.  
6.3 Les obres hauran de començar en el termini màxim de dos mesos comptadors a partir de la notificació de la concessió de l'ajuda i, dins d'aquest termini, s'haurà de presentar el contracte d'adjudicació d'obres, i el programa d'actuació conseqüència del contracte d'adjudicació, que garantisca l'execució de les obres en l'exercici per al qual es concedeix la subvenció.  
7. Notificar a l'òrgan competent en serveis socials la percepció d'altres ajudes que s'han atorgat amb la mateixa finalitat per altres administracions o ens públics o privats. En aquest cas l'entitat sol.licitant sotmetrà l'expedient perquè l'estudie l'òrgan competent, que podrà disminuir la quantitat inicialment concedida mitjançant l'oportuna resolució.  
8. Sotmetre's a les actuacions de control financer que corresponguen a la Intervenció General d'acord amb la subvenció.  
9. Acreditar, abans del cobrament, que estan al corrent de les seues obligacions tributàries i davant les de la Seguretat Social en la forma que preveu l'Ordre del 7 de gener de 1991 de la Conselleria d'Economia i Hisenda, sobre justificació del compliment d'obligacions tributàries i davant la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477 de 05.02.91).  
Article cinqué. Prioritats  
En la concessió d'aquestes ajudes s'estableixen les prioritats següents:  
1r. Equipaments i reformes de centres en funcionament, considerades necessàries perquè acomplisquen la normativa vigent.  
2n. Equipaments de centres l'obra dels quals ja està acabada o previst el seu acabament en el primer semestre d'aquest any i requerisquen de l'equipament per a la seua obertura.  
3r. Reformes o construcció d'edificis que substituïsquen centres de serveis socials especialitzats existents, que no reunïsquen condicions per a la seua acreditació, i la seua estructura i situació no aconsellen dur a terme reformes en ells.  
Article sisé. Quantificació  
Dins de l'import global màxim destinat a aquesta ordre d'ajudes, la seua específica quantificació es determinarà tenint en compte:  
1. Les prioritats assenyalades en aquesta ordre.  
2. L'adequació del projecte a les necessitats que hi ha d'acord amb la demanda i altres possibles recursos en la zona, i també el programa d'activitats previst.  
3. El caràcter polivalent dels projectes presentats i el seu ajust als principis bàsics en matèria de serveis socials, sense perjudici de la necessària col.laboració amb altres entitats.  
Article seté. Formalització  
Les ajudes podran revestir la forma de subvenció o conveni de cooperació.  
En la tramitació dels convenis valdrà el que dispose el Decret 20/1993, de 8 de febrer, del Govern valencià, pel qual es regula el registre de convenis i s'estableix el règim jurídic pressupostari dels convenis que subscriga la Generalitat Valenciana.  
Article vuité. Exclusions i denegacions  
Queden expressament exclosos d'aquestes ajudes els conceptes següents:  
1. Equipament i obres de centres de serveis socials ja subvencionats en exercicis anteriors.  
2. Equipament per a obres en curs d'execució, llevat d'aquelles que estiga previst que acaben abans de l'1 de juliol de 1995.  
3. Equipaments adquirits i obres acabades amb anterioritat a l'1 de gener de 1995.  
4. Conceptes subvencionats per altres entitats en més del 80%.  
5. Projectes que s'ajusten a programes propis d'altres organismes.  
6. Conceptes que per la seua naturalesa puguen ser objecte d'atenció d'altres organismes públics, o no queden previstos en aquesta ordre.  
Podrà ser motiu de denegació haver incorregut en els incompliments assenyalats en l'article 47.9 de la Llei d'Hisenda Pública pel que fa a les ajudes concedides en exercicis anteriors  
TíTOL II  
Procediment  
CAPíTOL I  
Iniciació del procediment  
Article nové. Instància i documentació  
A la sol.licitud, d'acord amb el model facilitat per les direccions territorials de Treball i Afers Socials, firmada pel titular o representant de l'entitat de serveis socials, s'adjuntarà:  
1. A la sol.licitud d'equipament:  
1.1 Pressupost detallat de, tres cases subministradores de l'equipament que es pretenga adquirir.  
1.2 En els casos assenyalats en la prioritat 2, s'adjuntarà el certificat d'acabament d'obres o document en què s'especifique el termini previst de finalització d'aquestes.  
2. En les sol.licituds de reforma i construcció:  
2.1 Certificat del secretari de l'entitat en què conste que les obres per a les quals es demana la subvenció no estiguen acabades amb anterioritat a l'1 de gener de 1995.  
2.2 Certificat del secretari de l'entitat en què conste:  
- Pressupost de contracta.  
- Ajudes sol.licitades a altres organismes amb l'especificació d'aquests i la quantia atorgada en cas de concessió.  
2.3 Programa d'actuació en el desenvolupament de les obres, la durada prevista, amb descripció de terminis trimestrals i el desglossament pressupostari d'acord amb aquestes.  
2.4 En cas que les obres ja estiguen iniciades:  
- Contracte d'adjudicació d'obres.  
- Programa d'actuació com a conseqüència de l'adjudicació d'obres, amb una descripció minuciosa dels aspectes indicats al paràgraf anterior a més d'assenyalar la data de començament d'obres, l'estat d'aquestes i la data prevista per al seu acabament.  
Article deu. Lloc de presentació  
Les sol.licituds d'ajuda es presentaran, juntament amb la documentació requerida, en la Direcció Territorial de Treball i Afers Socials de la província on estiga situat el centre per al qual se sol.licita la subvenció, sense perjudici d'allò que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.  
Article onze. Terminis de presentació  
El termini de presentació de les sol.licituds serà de 30 dies naturals, comptadors des de l'endemà a la publicació d'aquesta ordre en el Diari Oficial de la Generalitat Valenciana.  
CAPíTOL II  
Tramitació, resolució i recursos  
Article dotze. Instrucció  
1. Una vegada rebudes les sol.licituds, les àrees territorials de serveis socials verificaran aquestes.  
2. Quan la sol.licitud no reunisca els requisits assenyalats en l'article 70 de la Llei de Règim Jurídic de les administracions públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible es notificarà i requerirà a l'entitat interessada amb indicació de la causa sque impedisca la continuació del procediment perquè en el termini de 10 dies, repare la manca o acompanye els documents preceptius, amb indicació que, si així no ho fera, se li desistirà la seua petició i s'arxivarà l'expedient sense més tràmit.  
En qualsevol cas, es podrà admetre l'actuació de l'interessat si es produeix abans i dins del dia en què es notifique la resolució en la qual es considera transcorregut el termini.  
3. L'òrgan competent per a la resolució de l'expedient, amb vista de la documentació que hi ha en cadascun d'aquests i de les obligacions que s'adquereixen per la concessió de l'ajuda podrà obtenir els informes dels organismes i les entitats que considere oportú i realitzar les comprovacions que consideren sobre l'exactitud de tot això.  
Article tretze. Resolució  
1. Es delega en el director general de Serveis Socials la resolució de les sol.licituds que es presenten a l'empara d'aquesta ordre.  
2. El termini màxim per a tramitar i resoldre les sol.licituds serà de 4 mesos comptadors des de la data d'acabament del termini de presentació de sol.licituds fixat en aquesta ordre.  
Si no hi ha resolució expressa en el termini, s'haurà d'entendre desestimada la sol.licitud formulada per l'interessat.  
3. L'import de les subvencions concedides no podrà, aïlladament o en concurrència amb subvencions o ajudes d'altres ens públics o privats nacionals o internacionals, superar el cost de l'activitat que cal desplegar per l'entitat beneficiària.  
4. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió.  
Article catorze. Recursos  
Contra les resolucions, expresses o presumptes, dictades pel director general de Serveis Socials, per delegació del conseller de Treball i Afers Socials, es podrà interposar un recurs contenció administratiu, en la forma, termini i condicions que determina la Llei reguladora d'aquesta jurisdicció, després de la comunicació a la Conselleria de la intenció de presentar aquest recurs.  
En tot cas, per a la interposició del recurs contenciós administratiu contra les resolucions presumptes, caldrà que amb caràcter previ l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
TíTOL III  
Del pagament i justificació de les subvencions  
Article quinze  
El pagament i la justificació d'aquestes ajudes es realitzarà d'acord amb el que estipula l'article 31 de la Llei de Pressupostos de la Generalitat Valenciana, per a aquest exercici.  
En la resolució i/o conveni que derive la concessió de l'ajuda per a reforma o construcció es podrà incloure la possibilitat d'avançar un 15% de l'import total anual de la subvenció, que es farà efectiu una vegada presentat per l'entitat beneficiària una garantia suficient, certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda, i el contracte d'adjudicació d'obres i el programa d'actuació esmentats en l'article 4.6 d'aquesta ordre.  
L'import avançat es descomptarà, proporcionalment i en la forma que es determine en la resolució de concessió o conveni, de les successives lliurances contra certificació.  
La garantia sobre la quantitat avançada podrà ser formalitzada mitjançant l'aportació d'un aval bancari o, si no hi ha, d'una garantia real immobiliària suficient per l'import de la quantitat avançada. Aquestes garanties es depositaran, segons els casos, d'acord amb el que estableix la Llei de Contractes de l'Estat i normes que hi concorden.  
Article setze. Ajudes per a equipament  
1. Els pagaments es realitzaran contra la presentació de factures reglamentàries segons la normativa vigent (Reial Decret 2.402/85, de 18 de desembre, pel qual es regula el deure d'expedir i lliurar factures que incumbeixen els empresaris i professionals (BOE núm. 312 de 30 de desembre de 1985), juntament amb les còpies d'aquestes. Aquestes còpies seran compulsades pel funcionari de la Direcció Territorial i la factura original quedarà en poder del beneficiari. Les corporacions locals podran substituir l'esmentada documentació per certificat expedit per l'interventor local en què consten les quantitats aplicades per a la subvenció, amb detall exprés dels diferents conceptes subvencionats, unitats i imports parcials. Aquestes quantitats s'han de trobar, si més no, en situació d'«Obligacions reconegudes» i així haurà de constar en el certificat.  
2. En el cas d'equipaments per a centres amb finalització d'obres previstes abans de l'1 de juliol de 1995, es presentarà un certificat d'acabament d'obres en aquesta data.  
Si no es presenta aquest document serà motiu de revocació de l'ajuda concedida.  
3. S'estableix com a termini màxim de justificació d'aquestes ajudes el 30 d'octubre de 1995.  
Article disset. Ajudes per a obres de reforma i construcció  
1. Els pagaments es realitzaran contra el certificat d'obra expedit per un tècnic competent d'acord amb les condicions de finançament establertes i d'acord amb el projecte presentat. Aquests certificats es realitzaran segons el model oficial i seran aprovats per l'òrgan competent per a la contractació de les obres subvencionades. Es presentaran per triplicat.  
2. El pagament d'aquestes ajudes exigeix el compliment de les obligacions assenyalades en l'article quatre i específicament les que conté el punt 6: certificat del compromís d'assumir el cost, contracte d'adjudicació d'obres i programa d'actuació. No es pagarà l'ajuda si aquests tres documents no s'han presentat en el temps i la forma escaient, i podrà ser causa de revocació.  
3. El termini de justificació d'aquestes ajudes es determina pel programa d'actuació assenyalat en l'article 9 que obliga a l'entitat titular a justificar, d'acord amb els terminis d'execució de les obres previstos en aquest pla d'actuació. L'incompliment d'aquest requisit podrà donar lloc a la revocació de l'ajuda, quan el 15 de novembre no hagen justificat com a mínim el 75% de la quantia concedida per a l'exercici en curs.  
Article divuit. Criteris específics  
El pagament i justificació de les ajudes es realitzarà segon el que estipulen els articles anteriors per a cada concepte. En els casos en què s'hagen exigit, a més, condicions especials en la resolució de concessió o conveni de col.laboració, valdrà allò que en resulte.  
Article dinou. Comunicació del cobrament de la subvenció  
Després del cobrament de cada termini de subvenció, les entitats hauran de trametre a l'òrgan competent en serveis socials i en el termini d'un mes des d'aquesta percepció, la comunicació escrita que l'ha rebuda, d'acord amb les normes següents:  
- En el cas de corporacions locals, carta de pagament amb expressió de la data, quantia i concepte, expedida pel depositari i intervinguda per l'interventor de fons, acreditativa de l'ingrés de la subvenció en les arques de la corporació.  
- En el cas d'entitats sense finalitat de lucre, notificació del director del centre o representant de l'entitat, en què comunique la percepció de la subvenció i la data, la quantia i el concepte.  
Article vint. Revisió  
Es podrà dictar una resolució de revocació o minoració, i en tot cas, de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana pel qual s'aprova el text refós de la Llei d'Hisenda Pública de la Generalitat Valenciana.   
La quantitat concedida en concepte de reforma i construcció es reduirà, proporcionalment, d'acord amb la baixa en l'adjudicació de l'obra.  
El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre serà de sis mesos des del moment en què es va incoar l'expedient de revocació o minoració.  
Les quantitats que cal reintegrar tindran la consideració d'ingrés de dret públic a l'efecte del procediment aplicable al seu cobrament.  
Al procediment establert en aqueix article, li serà igualment d'aplicació la delegació prevista a l'article 13.1.  
Article vint-i-un  
Les ajudes convocades per aquesta ordre seran ateses dins de la secció 13 a càrrec del programa pressupostari 313.10 -Serveis Socials- línia de subvenció 701/000/95 (projecte contable 310), «Ajudes a projectes d'inversió», per un import de 894.620.197 pessetes.  
DISPOSICIONS ADDICIONALS  
Primera  
Els aspectes regulats en aquesta ordre s'aplicaran sense perjudici de totes aquelles normes que regeixen el règim jurídic de l'administració de la Generalitat i les seues entitats autònomes, especialment en matèria pressupostària.  
Segona  
Les ajudes a les corporacions locals que passen de 20.000 habitants tenen caràcter subsidiari, ateses les competències que la Llei de Règim Local les atribuïsca en matèria de serveis socials. En la resta, es tindrà en compte la col.laboració prestada per les respectives diputacions provincials, d'acord amb el que preveu l'article 13 de la Llei de la Generalitat Valenciana 5/1989, de 6 de juliol i l'article 36 de la Llei 7/1985, de 2 d'abril.  
DISPOSICIONS FINALS  
Primera  
Quan per part de les entitats sol.licitants es faça publicitat a través de qualsevol mitjà de comunicació, dels centres subvencionats total o parcialment per les ajudes a què fa referència aquesta ordre, serà obligatòri fer constar explícitament que es tracta d'un centre subvencionat per la Generalitat Valenciana.  
En els locals dels centres subvencionats s'haurà d'exposar en lloc visible la placa identificativa i homologada, en què s'indique la seua condició de subvencionat per la Generalitat Valenciana, quan l'ajuda siga superior al 50% del cost.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 9 de maig de 1995  
El conseller de Treball i Afers Socials,  
FRANCESC XAVIER SANAHUJA SANCHIS


Còpia Permalink ELI